กองทุนดักซื้อของถูก
ฉวยจังหวะหุ้นร่วงแรงปรับพอร์ตบลจ.แลนด์ฯตุนเงินรอช้อนตัวพื้นฐานดี
25 มี.ค. 2556

ฉวยจังหวะหุ้นร่วงแรงปรับพอร์ตบลจ.แลนด์ฯตุนเงินรอช้อนตัวพื้นฐานดี
ผู้จัดการกองทุนฉวยโอกาสปรับพอร์ต ซื้อหุ้นดีราคาถูก “บลจ.แลนด์ฯ” ยิ้มตุนเงินสดรอช้อน
นายยืนยง เทพจำนงค์ ผู้อำนวยการอาวุโสฝ่ายงานลงทุน ตราสารทุน บริษัทหลักทรัพย์จัดการกองทุน (บลจ.) กรุงไทย กล่าวว่า ในช่วงที่ราคาหุ้นปรับลดลงรุนแรง ถือเป็นจังหวะในการปรับพอร์ตสำหรับกองทุน โดยโยกเงินไปลงทุนในหุ้นที่ราคาปรับตัวลงแรงเกินกว่าปัจจัยพื้นฐาน รวมทั้งเข้าซื้อหุ้นเพิ่ม เนื่องจากกองทุนยังมีเงินสดสำรองอยู่บ้าง
“ดัชนีหุ้นไทยทำสถิติสูงสุดในรอบ 19 ปี โดยหุ้นขนาดกลางและขนาดเล็กปรับตัวขึ้นเกือบเต็มมูลค่าแล้ว ขณะที่หุ้นขนาดใหญ่ปรับตัวขึ้นน้อยมาก นอกจากนี้โบรกเกอร์หลายแห่งมีการบังคับขายหุ้นออกมาหลังหุ้นปรับตัวลงต่อเนื่องหลายวัน” นายยืนยง กล่าว
อย่างไรก็ตาม นายยืนยง ประเมินว่า ในช่วงที่ตลาดหุ้นปรับลดลงเป็นโอกาสสำหรับนักลงทุนระยะกลางและระยะยาว โดย บลจ.กรุงไทยเพิ่งปรับเป้าหมายดัชนีหุ้นปีนี้อยู่ที่ 1,755 จุด จากเดิมที่ประเมินไว้ที่ 1,575 จุด และมองว่าหากเงินลงทุนจากต่างชาติยังไหลเข้ามา ก็มีโอกาสที่ดัชนีจะขึ้นไปแตะ 1,800 จุด ได้ในไตรมาส 3 นี้ 
นายชาคริต พืชพันธุ์ ผู้ช่วยกรรมการผู้จัดการ บลจ.เอ็มเอฟซี กล่าวว่า ตลาดหุ้นอาจใช้เวลาปรับฐานอีกระยะหนึ่ง โดยประเมินแนวรับในรอบนี้ไว้ที่ 1,450 จุด แม้การลงของหุ้นรอบนี้ปัจจัยพื้นฐานไม่เปลี่ยนก็ตาม แต่ความชัดเจนเรื่องมาตรการค่าเงินบาทไม่ชัดเจนรวมถึงการเมืองเริ่มมีนัยสำคัญมากขึ้น ทำให้นักลงทุนกังวล ขณะที่กรณีประเทศไซปรัสไม่น่ามีผลมากนัก 
“เรามองเป้าหมายหุ้นปีนี้ 1,680 จุด ดังนั้นหุ้นลงจังเป็นโอกาสในการเปลี่ยนตัวหุ้นในการลงทุน เพราะหุ้นบางตัวลงแรงมาก” นายชาคริต กล่าว
ขณะที่ นางจันทนา กาญจนาคม กรรมการผู้จัดการ บลจ.แลนด์ แอนด์ เฮ้าส์ กล่าวว่า ขณะนี้กองทุนหุ้นมีเงินสดสำรองประมาณ 2030% ไว้รอซื้อหุ้นพื้นฐานดีในช่วงที่ตลาดปรับลดลง